KONKLUŻJONIJIET TAL-KUNSILL

tal-24 ta’ Mejju 2022

dwar l-influwenza tat-tjur b’patoġeniċità għolja (HPAI): approċċ strateġiku għall-iżvilupp ta’ tilqim bħala għodda komplementari għall-prevenzjoni u l-kontroll

(2022/C 245/03)

IL-KUNSILL TAL-UNJONI EWROPEA

(1) JENFASIZZA li l-influwenza tat-tjur b’patoġeniċità għolja (HPAI) hija marda transfruntiera tal-annimali b’kapaċità li tinfirex malajr ħafna irrispettivament mill-fruntieri nazzjonali, li tikkawża konsegwenzi soċjoekonomiċi severi, ixxekkel l-agrikoltura u tfixkel il-kummerċ.

(2) IFAKKAR li, minħabba l-kapaċità żoonotika ta’ xi varjanti tal-HPAI, din tista’ wkoll tkun ta’ riskju għas-saħħa tal-bniedem.

(3) JINNOTA bi tħassib kbir li fl-aħħar sentejn kien hemm tliet staġuni epidemiċi maġġuri fit-territorju tal-Unjoni Ewropea u l-epiżootija attwali tal-HPAI hija l-aktar waħda severa fl-istorja reċenti.

(4) IFAKKAR fil-Konklużjonijiet tal-Kunsill tal-2019 (1), li jenfasizzaw bil-qawwa r-rwol ewlieni tal-bijosigurtà u jiddikjaraw b’mod ġenerali li għandhom isiru l-isforzi kollha biex tiġi evitata l-introduzzjoni jew it-tixrid fit-territorju tal-UE ta’ mard transfruntier tal-annimali sabiex jiġu minimizzati l-konsegwenzi tiegħu.

(5) JINNOTA li, minbarra l-applikazzjoni ta’ miżuri stretti ta’ bijosigurtà, it-tilqim jista’ jikkumplimenta l-miżuri preventivi u ta’ kontroll eżistenti kontra l-HPAI u jista’ jikkontribwixxi biex jitnaqqas ir-riskju li l-virus jinxtered aktar fil-popolazzjoni tal-għasafar domestiċi u b’hekk jgħin ukoll biex il-bniedem ikun inqas espost għalih.

(6) Barra minn hekk, JIKKUNSIDRA li t-tilqim jista’ fl-aħħar mill-aħħar jgħin ukoll biex jitnaqqas il-qtil preventiv ta’ għadd kbir ta’ għasafar b’saħħithom sabiex tiġi kkontrollata l-epiżootija tal-HPAI, li tikkawża tħassib dejjem akbar għas-soċjetà u li toħloq diffikultà biex jintlaħaq l-għan li tiġi żviluppata sistema tal-ikel sostenibbli Ewropea li ġie approvat mill-Kunsill bħala parti mill-konklużjonijiet tiegħu dwar l-Istrateġija mill-Għalqa sal-Platt (2).

(7) IFAKKAR li l-istandards internazzjonali tal-Organizzazzjoni Dinjija għas-Saħħa tal-Annimali (OIE) u l-leġiżlazzjoni tal-UE diġà jagħmlu possibbli t-tilqim kontra l-HPAI, iżda għal diversi raġunijiet, dan it-tilqim mhuwiex ipprattikat fuq skala kbira. Dawk ir-raġunijiet jinkludu b’mod partikolari, mhux biss in-nuqqas ta’ vaċċini effettivi u sikuri approvati fl-UE kontra l-HPAI, iżda wkoll il-fatt li t-tilqim jista’ jikkostitwixxi ostaklu għall-esportazzjonijiet ta’ tjur u prodotti tat-tjur peress li għadd ta’ pajjiżi terzi jirrestrinġu l-importazzjonijiet ta’ annimali mlaqqma u l-prodotti tagħhom. Barra minn hekk, hemm ukoll il-ħtieġa għal aktar għarfien xjentifiku, inkluż valutazzjonijiet tar-riskju aġġornati.

Fid-dawl ta’ dawn ta’ hawn fuq,

(8) ITENNI li l-bijosigurtà u s-sorveljanza jibqgħu pedamenti importanti tal-ġlieda kontra l-HPAI, iżda JIKKUNSIDRA li t-tilqim jista’ jsir għodda komplementari rilevanti.

(9) IĦEĠĠEĠ lill-Kummissjoni u lill-Istati Membri biex iżidu l-isforzi tagħhom sabiex jiżviluppaw strateġiji ta’ tilqim għall-prevenzjoni u l-kontroll tal-HPAI, b’enfasi fuq żoni, speċi u prattiċi agrikoli f’riskju. JINNOTA li huma meħtieġa sforzi konġunti f’diversi oqsma sabiex jintlaħaq dak l-għan, iżda JEMMEN BIS-SĦIĦ li tali sforzi jiġu ppremjati tajjeb.

(10) JAPPELLA GĦAL aktar żvilupp u awtorizzazzjoni ta’ vaċċini effettivi u sikuri għal speċijiet differenti ta’ tjur, li jipprovdu immunità suffiċjenti kontra l-varjanti tal-virus HPAI li jiċċirkolaw. Vaċċini bħal dawn għandhom ikunu faċli biex jiġu amministrati u kompatibbli mal-prattiki agrikoli fl-UE. Fi kwalunkwe każ, għandu jkun possibbli li ssir distinzjoni bejn annimali infettati u annimali mlaqqma. JISTIEDEN lill-Kummissjoni u lill-Istati Membri biex jikkollaboraw mal-industrija farmaċewtika sabiex jinkiseb dan l-objettiv.

(11) JENFASIZZA l-importanza ta’ monitoraġġ tal-evoluzzjoni tal-varjanti tal-virus li jiċċirkolaw kif ukoll kwalunkwe bidla fl-effikaċja tal-vaċċini fir-rigward ta’ kwalunkwe varjant ġdid tal-virus.

(12) JIKKUNSIDRA li huwa ta’ importanza ewlenija li jiġu identifikati u indirizzati n-nuqqasijiet fil-valutazzjonijiet tar-riskju biex jiġi appoġġat l-iżvilupp ta’ strateġiji ta’ tilqim mill-awtoritajiet kompetenti kif rilevanti, u għalhekk JILQA’ BI PJAĊIR l-intenzjoni tal-Kummissjoni li tagħti mandat lill-Awtorità Ewropea dwar is-Sigurtà fl-Ikel biex taġġorna l-opinjoni tagħha dwar it-tilqim kontra l-HPAI (3). Barra minn hekk, JISTIEDEN lill-Kummissjoni u lill-Istati Membri biex jinkoraġġixxu u jappoġġaw l-iżvilupp ta’ għodod ta’ mmudellar biex jiġi vvalutat l-impatt tat-tilqim fuq it-tixrid tal-virus u biex jiġu ottimizzati l-istrateġiji tat-tilqim.

(13) JISTIEDEN lill-Kummissjoni tistabbilixxi regoli għal sorveljanza adatta u robusta mfassla apposta biex takkumpanja t-tilqim kontra l-HPAI meta dan iseħħ, bil-ħsieb li jintwera l-istatus ħieles mill-HPAI b’kont meħud tal-ispejjeż involuti.

(14) JINKORAĠĠIXXI lill-Kummissjoni u lill-Istati Membri biex iwettqu studji biex jivvalutaw l-ispiża/il-benefiċċju tat-tilqim fil-livell tal-UE u dak lokali rispettivament.

(15) JINKORAĠĠIXXI lill-Istati Membri biex jiżviluppaw strateġiji u soluzzjonijiet ibbażati fuq ir-riskju adatti għat-tipi u ċ-ċirkostanzi ta’ produzzjoni lokali tagħhom.

(16) JINKORAĠĠIXXI lill-Istati Membri biex iwettqu provi tat-tilqim u jaqsmu r-riżultati tagħhom permezz tal-kollaborazzjoni xjentifika, kif xieraq, f’konformità mal-qafas legali rilevanti filwaqt li jieħdu miżuri preventivi xierqa biex jipproteġu s-saħħa tal-annimali u tal-bniedem, peress li dawn il-provi huma essenzjali sabiex jinġabar l-għarfien xjentifiku u tiġi appoġġata d-definizzjoni tal-istrateġiji tat-tilqim.

(17) JISTIEDEN lill-Kummissjoni tesplora l-possibbiltajiet ta’ xiri bil-blokka jew tal-mekkaniżmi tal-bank tal-vaċċini sabiex tiżgura provvista robusta u reattiva tal-vaċċini.

(18) JINKORAĠĠIXXI lill-atturi rilevanti kollha biex jikkomunikaw b’mod attiv mal-partijiet ikkonċernati bil-għan li titqajjem kuxjenza dwar l-importanza tat-tilqim kif ukoll l-impatti mistennija tiegħu.

(19) JAPPELLA għal sforzi konġunti biex tissaħħaħ l-aċċettabbiltà tal-prinċipju tat-tilqim kontra l-HPAI fil-kummerċ internazzjonali. Għal dan il-għan, JISTIEDEN lill-Kummissjoni u lill-Istati Membri: — jinvolvu ruħhom b’mod konġunt fi djalogu mas-sħab kummerċjali tal-UE; — jippromwovu diskussjonijiet fi ħdan l-OIE fil-livelli globali u reġjonali bil-għan li jiġu żviluppati aktar l-istandards internazzjonali biex jiġi ffaċilitat il-kummerċ sikur, ukoll billi jibnu fuq il-kunċetti ta’ reġjonalizzazzjoni u kompartimentalizzazzjoni. Sabiex jinkisbu dawn l-għanijiet, JAPPELLA lill-Kummissjoni u lill-Istati Membri jiżviluppaw malajr pjan direzzjonali operazzjonali biex jiġu appoġġati dawk id-djalogi u d-diskussjonijiet.

(1) ‘‘Konklużjonijiet tal-Kunsill dwar il-bijosigurtà, kunċett ġenerali b’approċċ unitarju għall-protezzjoni tas-saħħa tal-annimali fl-UE’’, adottati fit-18 ta’ Ġunju 2019 (10368/1/19 REV 1).

(2) “Konklużjonijiet tal-Kunsill dwar l-Istrateġija Mill-Għalqa sal-Platt”, adottati fid-19 ta’ Ottubru 2020 (12099/20).

(3) EFSA Journal (2007) 489, Scientific Opinion on “Vaccination against avian influenza of H5 and H7 subtypes in domestic poultry and captive birds” (Opinjoni Xjentifika dwar “Tilqim kontra l-influwenza avjarja tas-sottotipi H5 u H7 fit-tjur domestiċi u għasafar miżmuma fil-magħluq”) - EFSA-Q-2006-309, adottata fil-11 ta’ Mejju 2007.